ইম্ফাল, জুন ২১ : রাজর্ষি ভাগ্যচন্দ্র কালচারেল ফাউন্দেসন, মণিপুরনা শীন্দুনা ঙসি সেগা রোদ, থৌদা ভাবোক লৈকায়দা রাজর্ষি ভাগ্যচন্দ্রগী চহী ২৮৩ শুবা মপোক কুমওন থৌরম পাঙথোকখ্রে।  স্তেত অসিদা থোক্লিবা ঈরাং অসিনা মরম ওইরগা ঙসিগী থৌরম অদু ফাউন্দেসন অসিনা য়াম্না চম্বা মওংদা লৈখিদ্রবা রাজর্ষি ভাগ্যচন্দ্রগী অয়েকপা শক্তমদা হৈ-লৈ কত্তুনা চম্না পাঙথোকখি।
 থৌরম অদুদা শরুক য়াখিবা ফাউন্দেসন অসিগী মেম্বারশিংনা হৌজিক থোক্লিবা ঈরাং অসিদা লৈখিদ্রবশিংগী থৱায়না লাইরম্লেন্দা ঈংনা-চিক্না লৈরুনবগীদমক্তা মিনিত অনী তুমিন্না লেপখি।  ঙসিগী থৌরম অদুগা মরী লৈননা ফাউন্সেনগী জেনারেল সেক্রেটারি মোইরাংথেম অশোকনা হায়, রাজর্ষি ভাগ্যচন্দ্রগী কুমওন থৌরম অসি চহী খুদীংগী ওইনা ফাউন্ডেসন অসিনা য়াম্না চাউনা পাঙথোক্লগা লাকপনি।
 হন্দক্কী ওইনসু ফাউন্দেসন অসিনা বাংলাদেশতা লৈরিবা মৈতৈশিংনা তৌরিবা ধর্মগা মরী লৈনবা চৎন-কাঙলোনশিংগা মখোয়গী হৌরকফম ওইরিবা লমদম অসিদা তৌনরিবা অসিদগী মরক্তা খরা খেন্নবা লৈবদগী ৱার্কশোপ অমা পাঙথোক্তুনা অরাংফম, রাস লীলা অমসুং উসোবনচিংবা নীতি-নিয়ম চুম্না পাঙথোক্নবগী মতাঙদা খন্নখি।  মফম অদুদা লৈরিবা মৈতৈশিংনসু মপূং ফানা রাস লীলা অমা পুথোক্তুনা মায় পাক্না শান্নবা উবদা বাংলাদেশ গবর্নমেন্তনসু থাগৎপা ফোঙদোক্লকপসু লৈখ্রে।
 বাংলাদেশতা লৈরিবা মৈতৈশিং অসি ঙসিগী থৌরম অসিগা মরী লৈননা মণিপুরদা লাক্লগা লমদম অসিগী কাং চিংবা অমদি অতৈ থৌরম কয়া লৈখিদ্রবা রাজর্ষি ভাগ্যচন্দ্রগী মপোক কুমওন থৌরমগা মরী লৈননা পাঙথোক্কদবা অদু হৌজিক লমদম অসিদা থোক্লিবা ঈরাং অসিনা মরম ওইরগা পূম্নমক শমজিল্লগা ঙসি য়াম্না চম্বা মওংদা থৌরম অসি পাঙথোকপনি হায়না অশোকনা ফোঙদোকখি। 